钦定古今图书集成/明伦汇编/氏族典/第431卷 > 赵时践
## 钦定古今图书集成/明伦汇编/氏族典/第431卷 > 赵时践

按《万姓统谱》：时践字容月，宋末人，侨居采石，爵从仕
郎，初调广德军司户参军。德祐元年摄建平县事。时
边境绎骚，凶徒内横，势不可为。二年冬十一月，元兵
南下，先驱拥东门。时践与缪霆起计事官署，中夜叹
曰：“时势如此，覆亡可知，诘朝惟有死耳。”霆起曰：“如家
何时？”践曰：“皮之不存，毛将安附？”黎明指前溪曰：“吾已
与家人诀，怀石是中矣。”因与霆起，及县尉王君擢、直
学陈梦常登县楼，槌鼓与敌遇。敌人入县，势穷蹙，与
其妻子仆妾凡九人赴溪潭死焉。